Diari Oficial de la Generalitat Valenciana


Sumari del DOGV 5751, del 28-04-2008 (2008/5176)

RESOLUCIÓ de 14 d'abril de 2008, de la Direcció General d'Ordenació i Centres Docents, per la qual s'establixen els criteris i el procediment per a l'autorització del funcionament durant el curs acadèmic 2008-2009, del Programa d'Acompanyament Escolar en col·legis públics d'educació primària i en instituts d'educació secundària i del Programa de Suport i Reforç a instituts d'educació secundària.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5751

Data del DOGV
:   28-04-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/5176


Data del document
:   14-04-2008

Organisme emissor
:   Conselleria d'Educació

Tipus de document
:   Resolució

Descriptors 

:   * educació no formal
    * ensenyament primari
    * ensenyament secundari
    * programa d'ensenyament
    * centre d'ensenyament

RESOLUCIÓ de 14 d'abril de 2008, de la Direcció General d'Ordenació i Centres Docents, per la qual s'establixen els criteris i el procediment per a l'autorització del funcionament durant el curs acadèmic 2008-2009, del Programa d'Acompanyament Escolar en col·legis públics d'educació primària i en instituts d'educació secundària i del Programa de Suport i Reforç a instituts d'educació secundària. [2008/5176]
L'Orde de 4 de juliol de 2001, de la conselleria de Cultura i Educació, per la qual es regula l'atenció a l'alumnat amb necessitats de compensació educativa (DOGV de 17.07.01), en l'apartat segon, considera alumnat amb necessitats de compensació educativa aquell que presenta dificultats d'inserció escolar per trobar-se en situació desfavorable, derivada de circumstàncies socials, econòmiques, culturals, ètniques o personals.
L'apartat tercer d'esta mateixa orde establix, com a objectiu de l'orde, desenrotllar les actuacions que permeten previndre i compensar les desigualtats educatives, a fi que l'alumnat amb necessitats de compensació educativa puga fer efectiu el principi d'igualtat en l'exercici del dret a l'educació i, superant la situació de desigualtat, puguen assolir els objectius que s'establixen per a cada etapa educativa.
En el marc dels programes de cooperació territorial entre l'Estat i les comunitats autònomes, la conselleria de Cultura, Educació i Esport va subscriure el 21 de desembre de 2005 un conveni de col·laboració amb el Ministeri d'Educació i Ciència per a l'aplicació de diversos programes de reforç i suport a centres d'educació primària i educació secundària (Pla PROA).
El conveni té com a objectiu afrontar, des d'una perspectiva inclusiva, la situació de centres que reben un alumnat en desavantatge educatiu associat a un entorn sociocultural deficitari, amb el qual els recursos ordinaris es mostren insuficients i necessiten mecanismes de compensació.
Després d'una primera fase de pilotatge, amb la contribució de la comunitat educativa i l'esforç i la dedicació del professorat, s'ha comprovat que l'aplicació d'estos programes contribuïx a la millora de l'aprenentatge de l'alumnat i a la seua integració escolar, a l'augment de la participació de les famílies i a potenciar l'eficàcia educativa del centre.
El conveni mencionat preveu la subscripció d'una addenda anual. En conseqüència, és procedent establir els criteris i el procediment perquè es puguen posar en funcionament programes durant el curs 2008-2009.
Per això, en virtut de les competències que m'atribuïx l'apartat catorze i la disposició final primera de la mencionada Orde de 4 de juliol de 2001, resolc:
Primer
1. El programa d'acompanyament escolar es desenrotllarà en col·legis d'educació primària i en instituts d'educació secundària. Tindrà com a finalitat ampliar les possibilitats educatives de l'entorn i la participació de les famílies, facilitar la millora dels aprenentatges i l'èxit escolar de l'alumnat, així com propiciar-ne la seua integració escolar i la cohesió social.
2. Podrà participar en este programa l'alumnat del tercer cicle d'educació primària, així com el d'educació secundària obligatòria:
- En desavantatge des del punt de vista educatiu.
- Amb dificultats en l'aprenentatge, sobretot en les àrees instrumentals.
- Amb hàbits de treball insuficients.
- Les famílies del qual no poden prestar-li un suport suficient en l'activitat escolar, però que adquirixen el compromís explícit de col·laborar amb el centre i garantir l'assistència al programa.
3. El programa, per a completar el treball escolar, es proposa els objectius següents:
- Oferir una guia i una orientació personalitzada a l'alumnat, després del seu horari lectiu.
- Ajudar-lo a desenrotllar actituds i hàbits d'organització del temps, tindre constància en el treball i aplicar estratègies d'aprenentatge.
- Fomentar l'hàbit lector i millorar l'adquisició de coneixements i destreses en les àrees instrumentals.
- Potenciar la seua autoestima per a facilitar-li la integració escolar i augmentar les seues expectatives.
4. La direcció, d'acord amb els criteris establits pel claustre i amb les característiques del centre, organitzarà de dos a quatre grups, de com a mínim 8 alumnes per grup, del perfil descrit, que seran proposats pel professorat i hauran de comptar amb el compromís de les seues famílies.
5. Estos grups treballaran fora de l'horari lectiu, preferentment de manera simultània, dos dies a la setmana durant dos hores diàries; o bé, quatre dies a la setmana durant una hora diària.
6. La direcció, d'acord amb els criteris pedagògics establits pel claustre, designarà el professorat del programa, preferentment amb destí definitiu en el centre. En esta designació es tindrà en compte l'experiència prèvia en l'atenció a alumnat amb dificultats.
7. Durant l'horari assignat al programa, l'alumnat no solament realitzarà activitats relacionades amb l'àmbit acadèmic, sinó que convé que participe també en activitats extraescolars, organitzades, si és el cas, en col·laboració amb l'ajuntament, les associacions de mares i pares o altres entitats de l'entorn. Pot resultar motivadora per a l'alumnat la presència en estes activitats de monitors amb una experiència pròxima a ells.
Segon
1. El programa de suport i reforç es desenrotllarà en instituts que escolaritzen una proporció important d'alumnat d'educació secundària obligatòria en condició de desavantatge educatiu associada a l'entorn, amb dificultats generalitzades en l'aprenentatge. Alumnat per al qual les altres mesures d'atenció a la diversitat que aplica l'institut no han resultat adequades.
2. Este programa tindrà com a finalitat impulsar nous procediments d'organització i funcionament, així com noves estratègies d'ensenyança i aprenentatge, que permeten a l'institut afrontar la situació educativa difícil de l'alumnat i millorar les seues expectatives escolars.
3. Per això, són objectius del programa:
- Impulsar un replantejament global de l'organització i funcionament de l'institut, que incloga la revisió, almenys, dels àmbits següents: l'atenció directa a l'alumnat, la intervenció amb les famílies i la relació amb l'entorn.
- Potenciar mesures de suport en els tres àmbits esmentats anteriorment per a millorar les expectatives escolars de l'alumnat.
- Complementar les mesures i recursos de compensació educativa del centre per a propiciar una educació de qualitat per a tots.
4. Per a dur a terme el programa, l'equip directiu a proposta del claustre, seleccionarà línies d'actuació entre les que figuren en l'annex I d'esta resolució.
5. La direcció, d'acord amb els criteris pedagògics establits pel claustre, designarà el professorat del programa, preferentment amb destí definitiu en el centre. En esta designació es tindrà en compte l'experiència prèvia en l'atenció a alumnat amb dificultats.
Tercer
1. El programa d'acompanyament escolar i el programa de suport i reforç formen part de les actuacions de compensació educativa del centre i, com a tals, s'incorporaran als seus documents de planificació junt amb les altres mesures d'atenció a la diversitat. Per tant, hauran d'integrar-se en el funcionament del centre i comptar amb la col·laboració del professorat, de l'equip directiu i de tota la comunitat educativa.
2. Un membre de l'equip directiu coordinarà el funcionament del programa que s'autoritze.
3. El centre realitzarà el seguiment i avaluació interna del programa i col·laborarà i participarà en les avaluacions externes que es realitzen.
Quart
1. Podran sol·licitar el programa d'acompanyament escolar els centres públics que disposen d'un nombre suficient d'alumnat amb les característiques descrites en l'apartat primer, 2, d'esta resolució, de manera que es puguen organitzar els grups descrits en l'apartat primer, 4. Per a fer-ho, utilitzaran el model que figura en l'annex II.
2. Podran sol·licitar el programa de suport i reforç els instituts d'educació secundària que tinguen la consideració de Centres d'Actuació Educativa Singular (CAES) o que demanen també l'autorització, per al curs 2008-2009, de mesures o programes de compensació educativa, sempre que reunisquen els requisits descrits en l'apartat segon, 1, d'esta resolució. Per a fer-ho, utilitzaran el model que figura en l'annex III.
3. La sol·licitud tindrà en compte el programa o mesures de compensació educativa prèviament sol·licitades pel centre, si és el cas, amb la finalitat de no duplicar actuacions i de realitzar-les de manera coordinada.
4. La sol·licitud haurà de comptar amb l'aprovació del claustre i del consell escolar del centre i es presentarà en la corresponent Direcció Territorial d'Educació fins al 16 de maig de 2008.
Quint
1. La Direcció General d'Ordenació i Centres Docents autoritzarà el funcionament d'un programa d'acompanyament escolar o de suport i reforç.
2. Per a això, la Direcció Territorial d'Educació corresponent, vist l'informe de la Inspecció Educativa, remetrà a la Direcció General d'Ordenació i Centres Docents una proposta prioritzada, tenint en compte, a més dels criteris ja indicats:
- Les característiques del centre i del seu alumnat.
- La valoració obtinguda per la sol·licitud prèvia del programa o de mesures de compensació educativa, si és el cas.
- L'adequació entre les actuacions proposades i els objectius del programa sol·licitat.
- La implicació en el desenrotllament del programa sol·licitat manifestada pel professorat del centre, i per les associacions o institucions que hi col·laboren.
- En el cas del programa d'acompanyament escolar, es donarà preferència als centres que tinguen la consideració de Centre d'Actuació Educativa Singular (CAES) o que hagen demanat l'autorització per al curs 2008-2009, de mesures o programes de compensació educativa.
- En el cas del programa de suport i reforç als instituts d'educació secundària, es donarà prioritat a aquells centres que incloguen en el seu projecte la línia d'actuació 3.1 (acompanyament escolar), dins del bloc III (relació amb l'entorn).
3. Els centres que han participat en els programes d'acompanyament escolar o de suport i reforç durant el curs 2007-2008 queden autoritzats a continuar amb el mateix programa durant el curs 2008-2009, excepte renúncia expressa raonada. En cas que un centre sol·licite la continuïtat d'un dels programes i la Inspecció Educativa emeta un informe de seguiment desfavorable d'estos programes, el centre s'haurà de comprometre a realitzar les modificacions necessàries per a la seua continuïtat. Per a formalitzar la dita autorització, hauran de remetre la sol·licitud que figura en l'annex IV fins al 16 de maig de 2008 a la Direcció Territorial corresponent.
Sext
La Direcció General d'Ordenació i Centres Docents realitzarà el seguiment dels programes a què es referix esta resolució per a valorar-ne els resultats, amb la col·laboració de la Inspecció Educativa i dels centres docents.
Sèptim
El Servici de Formació del Professorat organitzarà activitats formatives, assessorarà els centres docents en el desenrotllament d'estos programes i facilitarà l'intercanvi de bones pràctiques.
València, 14 d'abril de 2008.- El director general d'Ordenació i Centres Docents: Francisco Baila Herrera.
ANNEX I
Programa de suport i reforç a INSTITUTS d'EDUCACIÓ secundària
Línies d'actuació
I. Atenció directa a l'alumnat (cal seleccionar-ne almenys dos)
1.1. Transició de l'educació primària a l'educació secundària
1.2. Desenrotllament de capacitats
1.3. Reforç educatiu complementari
1.4. Biblioteques escolars
1.5. Convivència escolar
II. Intervenció amb les famílies (cal seleccionar-ne almenys una)
2.1. Col·laboració entre les famílies d'alumnes i el centre
2.2. Mediadors socioeducatius
III. Relació amb l'entorn (cal seleccionar-ne almenys una)
3.1. Acompanyament escolar
3.2. Activitats extraescolars
3.3. Absentisme escolar
1. Atenció directa a l'alumnat
1.1. Transició de l'educació primària a l'educació secundària
1. Descripció
Amb esta línia d'actuació es pretén facilitar una transició fluida de l'alumnat des de l'educació primària a l'educació secundària, a través de la coordinació dels centres implicats, l'adaptació organitzativa dels cursos 5t i 6t d'educació primària i 1r i 2n d'ESO i una atenció especial a les famílies.
2. Destinataris.
Alumnat que cursa 1r i 2n d'ESO i 5t i 6t de primària, així com les seues famílies.
3. Objectius:
- Respondre de la millor manera possible a les necessitats i expectatives de l'alumnat, per part del centre de secundària, disposant de tota la informació existent i utilitzable sobre els grups que accedixen a l'ESO.
- Facilitar la continuïtat en la progressió de l'acció educativa.
- Integrar tot l'alumnat en el seu nou grup i en la dinàmica del centre.
- Aconseguir donar les respostes adequades a l'alumnat que puga requerir un suport especial.
- Orientar les famílies sobre l'educació secundària, l'organització del centre i les formes eficaces de suport a l'alumnat i de relació amb el centre.
1.2. Desenrotllament de capacitats
1. Descripció
Esta línia d'actuació pretén millorar les perspectives escolars de l'alumnat la situació acadèmica del qual és millor, o que destaca per la seua capacitat especial per a alguna matèria, i per al qual el clima del centre o la falta general d'expectatives poden dificultar el ple desenrotllament de què són capaços. Es concep, a més, com a via d'estímul per a recuperar alguns d'estos estudiants desinteressats en no sentir-se valorades les dites capacitats. Per a aconseguir-ho, es proposa oferir per a este alumnat activitats específiques a l'aula i fora d'esta.
2. Destinataris
L'alumnat que habitualment destaca en una o en diverses matèries del currículum, sense fer distinció entre les matèries que requerixen aptituds associades a la capacitat intel·lectual i aquelles que necessiten talents o habilitats especials, com les matèries artístiques i l'educació física. Una atenció específica del professorat estimularà el desenrotllament d'este alumnat. D'altra banda, en sentir-se valorats, milloraran en la seua autoestima i se sentiran més segurs del seu bon treball davant dels companys i companyes.
3. Objectius:
(El professorat haurà d'identificar i conéixer les particulars capacitats d'algunes alumnes i alguns alumnes, amb l'ajuda del departament d'orientació.
(Desenrotllar i potenciar els aprenentatges i el rendiment escolar d'este alumnat. Això comporta:
- Ajudar-lo a ser conscient de les seues pròpies capacitats i motivar-lo per a esforçar-se a desenrotllar-les.
- Tindre en consideració este alumnat a l'hora de planificar l'organització del centre (agrupacions, desdoblaments, etc.), les programacions i adaptacions curriculars, així com les activitats complementàries i extraescolars.
(Contribuir al desenrotllament d'una personalitat equilibrada i a la millor integració social d'este alumnat en el grup i en el centre.
(Millorar les possibilitats de tot l'alumnat del centre a través de la modificació de les expectatives, del clima escolar i de l'efecte multiplicador sobre els altres alumnes.
1.3. Reforç educatiu complementari
1. Descripció
Esta línia d'actuació va destinada a millorar les perspectives escolars de l'alumnat amb dificultats en l'educació secundària obligatòria, a través del reforç en distints àmbits: matèries instrumentals, estratègies d'aprenentatge, formes d'organització del treball, etc.
2. Destinataris
Alumnat d'educació secundària obligatòria seleccionat pel professorat del centre i especialment la tutora o el tutor, que presenta algun retard escolar associat a dificultats i problemes en l'aprenentatge, en particular els relacionats amb:
- insuficiència reconeguda en les matèries instrumentals,
- baixes expectatives acadèmiques,
- escassa participació en les activitats ordinàries,
- mancança d'hàbits de treball.
Es tracta d'alumnat que no aconseguix avançar adequadament només amb les activitats ordinàries i necessiten un suport específic. Eixe suport es proporcionarà afegit a l'atenció educativa pròpia de l'aula.
3. Objectius:
- Millorar els resultats acadèmics de l'alumnat.
- Facilitar l'adquisició d'hàbits d'organització i constància en el treball, així com d'estratègies d'aprenentatge.
- Millorar la seua integració en el grup i en el centre.
- Augmentar les expectatives acadèmiques i professionals de l'alumnat a qui es dirigix.
- Millorar el clima general del centre i disminuir, si és el cas, el grau de conflictivitat.
1.4. Biblioteques escolars
1. Descripció
Amb esta línia d'actuació es pretén que les biblioteques escolars es convertisquen en un lloc idoni per al foment de la lectura i l'accés a les diverses fonts d'informació i al seu tractament, a més d'un lloc on puga treballar l'alumnat que no dispose a sa casa d'espai, recursos o suport.
2. Destinataris
L'alumnat i les seues famílies.
3. Objectius:
- Fomentar la lectura com a requisit essencial de l'aprenentatge i recurs de gran utilitat per a l'entreteniment i l'oci.
- Habilitar la biblioteca com a lloc de treball, tant en l'horari lectiu com en l'extraescolar per a tot l'alumnat, en especial per a aquell que no disposa d'un lloc adequat o de recursos necessaris en els seus respectius domicilis.
- Oferir a l'alumnat i al professorat informació en diferents suports i formats sobre les activitats curriculars, culturals i complementàries.
- Facilitar l'accés a fonts i servicis d'informació externs i fomentar el seu ús per part de la comunitat educativa.
- Promoure trobades entre els diferents sectors de la comunitat educativa entorn de la lectura.
- Incorporar l'ús de la biblioteca com un recurs habitual de les activitats escolars ordinàries.
1.5. Convivència escolar
1. Descripció
Esta línia d'actuació pretén aconseguir una millora de la convivència en els centres afavorint la comunicació i les relacions interpersonals.
2. Destinataris
La comunitat educativa dels centres d'educació secundària obligatòria.
3. Objectius:
- Promoure en l'alumnat els principis i els valors en què se sustenta la convivència democràtica.
- Desenrotllar i millorar en els membres de la comunitat educativa les habilitats socials que afavorisquen la convivència escolar.
- Impulsar la comunicació entre els membres de la comunitat educativa establint els canals oportuns.
- Previndre conductes problemàtiques i aplicar estratègies de resolució de conflictes, com la mediació, el diàleg, el treball cooperatiu, etc.
2. Intervenció amb les famílies
2.1. Col·laboració entre les famílies i el centre
1. Descripció
Amb esta línia d'actuació es pretén fomentar la implicació efectiva de les famílies en el centre, especialment en aquells aspectes que incidisquen en la millora de l'aprenentatge escolar i del rendiment dels seus fills i de les seues filles, a través d'actuacions de col·laboració i suport per part del professorat.
2. Destinataris
Les famílies.
3. Objectius:
- Afavorir les relacions entre les famílies i el centre per a implicar-los en el procés escolar de les seues filles i dels seus fills.
- Buscar pautes educatives comunes entre les famílies i el centre per a afrontar de manera adequada el procés de formació i el desenrotllament educatiu, afectiu i social de l'alumnat.
- Millorar la valoració de l'institut per part de les famílies.
- Establir canals de comunicació sistemàtica i periòdica entre les famílies i l'institut per a donar-los a conéixer les activitats acadèmiques del centre, així com totes aquelles d'interés per al desenrotllament personal de l'alumnat.
- Satisfer les demandes familiars des del centre o a través d'altres institucions de l'entorn.
- Impulsar la participació de les famílies en l'institut.
2.2. Mediadors socioeducatius
1. Descripció
Esta línia d'actuació es dirigix a facilitar la intervenció de persones que intervinguen entre els equips educatius i les famílies quan hi haja barreres lingüístiques, culturals o socioeconòmiques que dificulten la comunicació i l'enteniment entre els dos sectors de la comunitat educativa, a fi que cooperen millor en el desenrotllament personal i educatiu de l'alumnat.
D'acord amb això, les mediadores o els mediadors socioeducatius han de ser persones que, en la mesura que siga possible, reunisquen les característiques següents: formació acadèmica imprescindible per a conéixer bé els trets bàsics i el funcionament del sistema educatiu a la Comunitat Valenciana i, en concret, els de l'institut, coneixement dels trets culturals fonamentals del grup social a què pertany la família (llengua, religió, tradicions nacionals o culturals, etc.) i, finalment, que siguen acceptats per la família com a interlocutors.
2. Destinataris
Instituts que reben un alumnat nombrós de famílies estrangeres amb cultura o llengua diferent de la nostra.
3. Objectius:
- Assegurar i millorar la comunicació entre les famílies i l'institut, de manera que s'afavorisca un clima d'enteniment.
- Estretir els vincles d'estes famílies amb l'institut, i, en particular, amb la tutora o el tutor, a fi d'aconseguir que valoren la importància de l'educació per a les seues filles i els seus fills i col·laboren millor per a la consecució dels objectius del centre.
- Desenrotllar en els equips educatius una sensibilitat intercultural que els permeta comprendre, sense necessitat de compartir, els hàbits, valors, etc. d'estes famílies, a fi de facilitar una millor integració i desenrotllament personal de l'alumnat.
- Facilitar la integració social de les famílies.
3. Relació amb l'entorn
3.1. Acompanyament escolar
1. Descripció
Esta línia pretén millorar, des d'una perspectiva inclusiva, la situació d'instituts que escolaritzen alumnat en situació de desavantatge educatiu i les famílies del qual no poden prestar un suport suficient, però adquirixen un compromís explícit per a la seua participació.
Per a això, la direcció, d'acord amb les característiques de l'institut, organitzarà de 2 a 4 grups, d'un mínim de 8 alumnes, proposats pel professorat, d'acord amb els criteris establits pel claustre i que compten amb el compromís de les seues famílies.
Els grups treballaran fora de l'horari lectiu, preferentment de manera simultània, 2 dies a la setmana, durant 2 h/dia; o bé, 4 dies a la setmana, 1 h/dia.
Durant l'horari assignat al programa, l'alumnat no solament realitzarà activitats relacionades amb l'àmbit acadèmic, sinó que convé que participe també en activitats extraescolars, organitzades, si és el cas, en col·laboració amb l'ajuntament, les associacions de mares i pares o altres entitats de l'entorn. Pot resultar motivadora per a este alumnat la presència en estes activitats de monitors amb una experiència pròxima a ells.
2. Destinataris
Alumnat d'educació secundària obligatòria en desavantatge des del punt de vista educatiu, amb dificultats en l'aprenentatge, sobretot, en les àrees instrumentals, i hàbits de treball insuficients.
Alumnat les famílies del qual no poden prestar-li un suport suficient en l'activitat escolar, però que adquirixen el compromís explícit de col·laborar amb el centre i garantir l'assistència al programa.
3. Objectius:
- Oferir una guia i una orientació personalitzada a l'alumnat, després del seu horari lectiu.
- Ajudar-lo a desenrotllar actituds i hàbits d'organització del temps, constància en el treball i adquirir estratègies d'aprenentatge.
- Fomentar l'hàbit lector i millorar l'adquisició de coneixements i destreses en les àrees instrumentals.
- Potenciar l'autoestima de l'alumnat per a facilitar la seua integració escolar i augmentar les seues expectatives.
3.2. Activitats extraescolars
1. Descripció
Esta línia d'actuació té com a objectiu l'oferta d'activitats culturals i esportives, amb caràcter voluntari i en horari de vesprada, que contribuïsquen a la formació integral de l'alumnat, l'ajuden a organitzar el seu temps lliure i milloren la seua vinculació amb el centre. Les dites activitats es podran dur a terme en col·laboració amb les associacions de mares i pares d'alumnes, l'ajuntament i altres entitats que intervenen en l'entorn del centre.
2. Destinataris
Alumnat de l'institut i, sempre que siga possible, alumnat de l'últim cicle de primària dels centres adscrits a este.
3. Objectius:
- Promoure en l'alumnat un sentiment positiu de pertinença al centre.
- Aconseguir que adquirisca més autonomia i responsabilitat en l'organització del seu temps lliure.
- Desenrotllar l'autoestima de l'alumnat.
- Millorar les relacions entre l'alumnat i ajudar-lo a adquirir habilitats socials i de comunicació.
- Afavorir la sensibilitat, la curiositat i la creativitat de l'alumnat.
- Possibilitar l'accés a les activitats culturals i esportives a tot l'alumnat a fi d'ampliant el seu horitzó cultural.
3.3. Absentisme escolar
1. Descripció
Amb esta línia d'actuació es pretén evitar l'absentisme escolar, desenrotllant mesures preventives que afavorisquen l'assistència regular a classe i afavorint la relació amb les famílies de l'alumnat en risc d'absentisme.
Es pretén aconseguir «entorns de prevenció» a través de la millora de les relacions personals, la manera de desenrotllar el currículum, l'oferta d'oportunitats formatives diverses, la flexibilitat d'espais, de temps, etc. Per això, es necessitarà la col·laboració entre l'institut, l'administració educativa, l'ajuntament i altres entitats que intervenen en l'entorn del centre, d'acord amb les competències respectives.
2. Destinataris
Alumnat d'ESO en risc d'absentisme escolar.
3. Objectius:
- Previndre i controlar l'absentisme escolar.
- Buscar formes d'implicar l'alumnat en risc d'absentisme escolar en l'activitat ordinària de l'institut.
- Revisar les mesures d'atenció a la diversitat per a previndre l'absentisme, i, si cal, establir-ne de noves.
- Estretir la col·laboració amb les famílies que puguen tindre dificultat per a assegurar l'assistència a classe dels seus fills.
- Procurar el canvi d'actitud de les famílies en cas que dificulten o impedisquen una normal escolarització de les seues filles i dels seus fills.